কল্যাণীতে ভয়াবহ বিস্ফোরণ! লাফিয়ে লাফিয়ে বাড়ছে মৃতের সংখ্যা

কল্যাণী: ফের বাজি কারখানায় (Cracker Factory) ভয়াবহ বিস্ফোরণ (Blast)। এবার ঘটনাস্থল কল্যাণীর (Kalyani) রথতলা। শুক্রবার দুপুরে ঘটে যাওয়া এই বিস্ফোরণে এখনও পর্যন্ত চারজনের মৃত্যুর খবর পাওয়া গিয়েছে, যার মধ্যে দু’জন মহিলা। আরও এক মহিলার অবস্থা আশঙ্কাজনক বলে খবর। তিনি বর্তমানে কল্যাণী জওহরলাল নেহরু মেমোরিয়াল হাসপাতালে চিকিৎসাধীন। মৃত ও আহতরা সবাই ওই কারখানার কর্মী ছিলেন বলে প্রাথমিকভাবে জানা যাচ্ছে। বিস্ফোরণের তীব্রতায় গোটা কারখানাটি কার্যত ধ্বংসস্তূপে পরিণত হয়েছে।

কল্যাণী পুরসভার ২০ নম্বর ওয়ার্ডের রথতলায় গড়ে ওঠা এই বাজি কারখানা কীভাবে চলছিল, তা নিয়ে অনেক প্রশ্নই উঠছে। স্থানীয় কাউন্সিলর সুব্রত চক্রবর্তীর দাবি, তিনি জানতেনই না সেখানে কোনও বাজি কারখানা চলছিল। বিস্ফোরণের পর তিনি জানান, এটি আসলে কোনও কারখানা ছিল না, বরং একটি বাড়ির ভেতরেই বাজি তৈরির কাজ চলছিল। অন্যদিকে, স্থানীয় বিধায়ক অম্বিকা রায়ের অভিযোগ, পুলিশ এই অবৈধ কারখানার অস্তিত্ব সম্পর্কে জানত, তবুও কোনও ব্যবস্থা নেয়নি।

আরও পড়ুন: ফের অবৈধ অনুপ্রবেশ! নদিয়া থেকে ধৃত ২ বাংলাদেশি

যদিও বাংলার বুকে এটি প্রথম ঘটনা নয়। এর আগে পূর্ব মেদিনীপুরের ভূপতিনগর, দক্ষিণ ২৪ পরগনার ডায়মন্ড হারবার এবং চম্পাহাটিতেও একই ধরনের বিস্ফোরণে বহু মানুষ প্রাণ হারিয়েছেন। ২০২৩ সালে খাদিকুলে বাজি কারখানায় বিস্ফোরণে ১২ জনের মৃত্যু হয়েছিল। বজবজে ৩ জন, ইংরেজবাজারে ২ জন এবং নীলগঞ্জে ৯ জনের মৃত্যুর ঘটনা ঘটে একইভাবে।

কল্যাণীর এই বিস্ফোরণ আরও একবার প্রমাণ করল যে, অবৈধ বাজি কারখানাগুলি কেবল কর্মীদেরই নয়, স্থানীয় সাধারণ মানুষের জীবনকেও বিপদের মুখে ঠেলে দিচ্ছে। সাধারণত, এই কারখানাগুলি জনবহুল এলাকাতেই গড়ে ওঠে, যার ফলে দুর্ঘটনা ঘটলে হতাহতের সংখ্যা আরও বাড়ার আশঙ্কা থাকে।